b'\n_START_ARTICLE_\nBaskervillski pes (film, 1939)\n_START_SECTION_\nVsebina\n_START_PARAGRAPH_\nSherlocka Holmesa (igra ga Basil Rathbone) in dr. Watsona (igra ga Nigel Bruce) obi\xc5\xa1\xc4\x8de dr. James Mortimer (igra ga Lionel Atwill), ki pride na posvet glede obiska sir Henryja Baskervilla (igra ga Richard Greene). Sir Henry kot zadnji iz rodu Baskervillov velja za dedi\xc4\x8da posestva v Devonshiru. Dr. Mortimer nad njegovo vrnitvijo iz Kanade ni najbolj navdu\xc5\xa1en, saj naj bi nad dru\xc5\xbeinskim posestvom viselo prekletstvo. Obstaja namre\xc4\x8d legenda o Baskervillskem psu, demonski mrcini, ki naj bi \xc5\xbeivela v bli\xc5\xbenjem mo\xc4\x8dvirju in ki naj bi domnevno ubila vse Baskerville iz devonshirskega podro\xc4\x8dja, za\xc4\x8den\xc5\xa1i s sir Hugom Baskervillom (igra ga Ralph Forbes)._NEWLINE_Holmes legendo zavrne kot pravljico, vendar mu Mortimer razlo\xc5\xbei govorice o nedavni smrti njegovega dobrega prijatelja in Henryjevega strica, sir Charlesa Baskervilla. \xc4\x8ceprav so sir Charlesa na vrtu na\xc5\xa1li mrtvega in na njem ni bilo znakov fizi\xc4\x8dnega nasilja, je njegov obraz izra\xc5\xbeal smrtno grozo, ki je verjetno povzro\xc4\x8dila sr\xc4\x8dni napad. Dr. Mortimer Holmesu nadalje razkrije podrobnost, ki je med uradno preiskavo niso omenili. On je namre\xc4\x8d nedale\xc4\x8d od trupla na tleh razlo\xc4\x8dil odtise velikanskega psa. Tega ni nikomur omenil, prav tako je de\xc5\xbe naslednji dan spral te odtise._NEWLINE_Sume dr. Mortimerja \xc5\xa1e potrdi skoraj\xc5\xa1nji napad na sir Henryja med njegovo potjo do hotela, ki pa ga Holmes in Watson uspe\xc5\xa1no prepre\xc4\x8dita. Holmes se naposled odlo\xc4\x8di na posestvo Baskerville Hall kot varuha sir Henryju poslati dr. Watsona, saj naj bi bil sam prezaposlen z ostalimi zadevami. Ob prihodu na dru\xc5\xbeinsko posestvo sir Henry do\xc5\xbeivi topel sprejem, saj se hitro spoprijatelji z vsemi sova\xc5\xa1\xc4\x8dani. \xc5\xa0e najbolj se ujame s sestro soseda Johna Stapletona (igra ga Morton Lowry), Beryl Stapleton (igra jo Wendy Barrie), s katero kmalu za\xc4\x8dneta tudi ljubezensko razmerje. Dr. Watson o vseh pripetljajih vestno pi\xc5\xa1e obvestila za Holmesa, najbolj mu pade v o\xc4\x8di dogodek, ko je neko no\xc4\x8d butler g. Barryman s sve\xc4\x8do dajal znamenja nekomu dale\xc4\x8d stran sredi mo\xc4\x8dvirja._NEWLINE_Sir Henry in dr. Watson prejmeta povabilo na ve\xc4\x8derjo pri Stapletonovima, kjer pa se ne dogodi ni\xc4\x8d dramati\xc4\x8dnega, razen delno uspe\xc5\xa1ne seanse klicanja duhov gospe Mortimer (igra jo Beryl Mercer). Watson nato nekega dne sredi mo\xc4\x8dvirja naleti na brezdomca, ki s polnim kov\xc4\x8dkom potreb\xc5\xa1\xc4\x8din potuje naokoli. Ta brezdomec pred Watsonom sname brado in Watson presene\xc4\x8deno spozna, da gre za - Holmesa. On je v tem \xc4\x8dasu mirno raziskoval, \xc4\x8desar ne bi mogel, \xc4\x8de bi se sir Henryju na posestvu pridru\xc5\xbeil v osebi. Naslednji dogodek privede do prve smrtne \xc5\xbertve v primeru, saj zloglasni pes napade bradatega mo\xc5\xa1kega, ki pade s skalnatega previsa sredi mo\xc4\x8dvirja in umre. Holmes pravilno sklepa, da je \xc5\xa1lo za obsojenca, ki je pobegnil iz zapora in je zares brat gospe Barryman. S tem pojasni tudi znamenja s sve\xc4\x8do, ki jih je Barryman sredi no\xc4\x8di po\xc5\xa1iljal v mo\xc4\x8dvirje._NEWLINE_Holmes in Watson naslednji dan odpotujeta z vlakom v London, a \xc5\xbee na prvi postaji izstopita in se vkrcata na vlak v nasprotno smer. Z navideznim odhodom v London sta namre\xc4\x8d \xc5\xbeelela ustvariti diverzijo, da bi krivec za vse dogajanje napadel sir Henryja. Holmes namre\xc4\x8d ni imel nobenih dokazov in tudi \xc4\x8de bi obdol\xc5\xbeil katerega od va\xc5\xa1\xc4\x8danov, bi bil zgolj sum premalo za obsodbo. V \xc4\x8dasu njunega odhoda se ostali va\xc5\xa1\xc4\x8dani zberejo na ve\xc4\x8derji v proslavo zaroke med sir Henryjem in Beryl Stapleton. Po ve\xc4\x8derji sir Henry odide nazaj na svoje posestvo, vendar neznanec nanj na\xc5\xa1\xc4\x8duva zloglasnega mo\xc4\x8dvirskega psa. Pes ga napade in kljub Henryjevemu dobremu odporu naposled pes zmaga. Preden bi psu uspelo sir Henryja ubiti, na prizori\xc5\xa1\xc4\x8de vstopita Holmes in Watson, ki psa odstranita in ga z nekaj streli iz pi\xc5\xa1tole tudi pokon\xc4\x8data._NEWLINE_Watson mo\xc4\x8dno ranjenega sir Henryja odpelje nazaj na posestvo, medtem ko odide Holmes raziskovat, od kod je pes sploh pri\xc5\xa1el. Dokoplje se do starega pokopali\xc5\xa1\xc4\x8da sredi mo\xc4\x8dvirja, kjer se da eno od krst premakniti, tako da pod njo nastane ve\xc4\x8dja luknja, primerna za ve\xc4\x8djega psa. Sredi tega odkritja neznanec pahne Holmesa v luknjo in ga zapre, vendar se pri\xc4\x8dne Holmes hitro re\xc5\xa1evat skozi leseno loputo, z \xc5\xbeepnim no\xc5\xbeem. Ko se re\xc5\xa1i iz luknje, hitro odide nazaj na posestvo, kjer so se \xc5\xbee zbrali vsi va\xc5\xa1\xc4\x8dani. Pred vsemi poda kraj\xc5\xa1i govor o celotnem dogajanju in za krivca obdol\xc5\xbei Johna Stapletona, ki naj bi bil dolgo izgubljeni sorodnik Baskervillov. Njegov na\xc4\x8drt je bil staro legendo izrabiti in s psom pokon\xc4\x8dati vse dedi\xc4\x8de posestva, da bi se z dokazilom svoje sorodstvene linije dokopal do posestva._NEWLINE_Stapleton uspe pobegniti, a Holmes nanj kmalu pozabi, saj razlo\xc5\xbei, da je postavil policiste na vse mo\xc5\xbene izhodne poti in da je edina mo\xc5\xbena pot za pobeg skozi smrtno nevarno mo\xc4\x8dvirje. Film se zaklju\xc4\x8di v veselem duhu, saj sir Henry in Beryl Stapleton naznanita svojo namero - poro\xc4\x8dila se bosta in od\xc5\xa1la v Kanado ter tam \xc5\xbeivela svoje zakonsko \xc5\xbeivljenje.'